Gandia se suma al Dia contra la LGTBIfòbia
16 maig 2025

## Gandia se suma al Dia contra la LGTBIfòbia16 maig 2025Última actualització: 16 maig 2025

![](../gestion/img/d7ac74bb25c155f36dae4d56784e2e89ed4f9172fa6200c1a420d5a5c2a851f6.jpg)  
  

La plaça Major ha acollit hui la lectura d’un manifest amb motiu del Dia Mundial contra la LGTBIfòbia. El president del Col·lectiu Lesbianes i Gais de la Safor (CLGS), Ximo López, i el president de l’associació Independence Gay, Pablo Jurado, han sigut els encarregats de llegir el text.

A l’acte han assistit l’alcalde de Gandia, José Manuel Prieto, la regidora delegada d’Igualtat, Maribel Codina, i altres representants municipals, així com membres d’associacions i col·lectius LGTBI i públic en general.

  
El manifest ha recordat que el 17 de maig commemora l’eliminació de l’homosexualitat com a malaltia mental per part de l’OMS l’any 1990, data que va donar origen al Dia Internacional contra la LGTBIfòbia.

El document ha alçat la veu contra l’odi i la discriminació que encara persisteixen en ple segle XXI cap a persones del col·lectiu LGTBI, moltes de les quals continuen vivint amb por, patint assetjament, violència i fins i tot assassinats per la seua identitat o forma d’estimar.

A més, ha recordat que en 2025, ser LGTBI continua sent il·legal en més d’un terç del món, amb penes de presó en 70 països i pena de mort en huit, i ha constatat que la crisi migratòria també afecta especialment les persones LGTBI que fugen per sobreviure, enfrontant-se a més a múltiples discriminacions, especialment les dones migrants LGTBI.

Davant d’esta i altres situacions que es produeixen, s’ha exigit una resposta urgent i contundent dels governs. Des de Gandia i la comarca de la Safor, es reclama la visibilitat i empoderament del col·lectiu en entorns rurals, defensant el dret a viure en llibertat i amb orgull.

Per a finalitzar, el manifest ha expressat el dret de les persones LGTBI a ser com vulguen i ha afirmat que l’aposta per la defensa de la diversitat sexual, per una societat plural i diversa, és una condició irrenunciable per a una vertadera democràcia.